KIRJALLINEN KYSYMYS E-0899/03 esittäjä(t): Bart Staes (Verts/ALE) komissiolle. Belgian kannattajakorttijärjestelmän yhteensopivuus direktiivin 95/46/EY kanssa.



Virallinen lehti nro 222 E , 18/09/2003 s. 0241 - 0242



KIRJALLINEN KYSYMYS E-0899/03 esittäjä(t): Bart Staes (Verts/ALE) komissiolle (21. maaliskuuta 2003) Aihe: Belgian kannattajakorttijärjestelmän yhteensopivuus direktiivin 95/46/EY kanssa Komissio ilmoittaa vastauksessaan kysymykseen E-3103/02(1), että tarkistettaessa Belgian jalkapallonkannattajille tarkoitetun kannattajakorttijärjestelmän yhteensopivuutta direktiivin 95/46/EY(2) kanssa olisi tarkasteltava muun muassa seuraavia seikkoja: käsiteltyjen tietojen tarpeellisuus suhteessa tietojen keruutarkoitukseen ja jatkokäsittelyn luonteeseen ja tietojen käytön rajat: käyttötarkoituksen on aina oltava yhteensopiva sen tarkoituksen kanssa, johon tiedot on kerätty. Belgian jalkapallo-otteluiden turvallisuutta koskevan lain 10 pykälän 5 momentissa (Belgian valtion virallinen lehti 3. helmikuuta 1999) säädetään, että kansallisen tai kansainvälisen jalkapallo-ottelun järjestäjien on huolehdittava vähintään lipunmyyntiin liittyvistä järjestelyistä, jotka käsittävät ainakin pääsylippujen tuotannon ja jakelun, pääsyn valvonnan sekä pääsylippujen voimassaolon ja asianmukaisen hallussapidon valvonnan. Belgian kuninkaallinen jalkapalloliitto kehitti tätä varten kannattajakorttijärjestelmän. Järjestelmän sääntöjen mukaan jokaisella, joka haluaa ostaa lipun Jupiler League -sarjan jalkapallo-otteluun, on oltava tällainen kortti. Korttia haettaessa on ilmoitettava osoitetiedot, puhelinnumero, sukupuoli, kieli, henkilökortin numero jne. Ilmoittautumislomakkeessa ilmoitetaan, että henkilötiedot tallennetaan Liga Beroepsvoetbal/Ligue Professionnelle de Football -liigan keskusrekisteriin, jotta voidaan varmistaa stadionien turvallisuus ja kannattajien valvonta. Ellei toisin mainita, tietoja voidaan käsitellä siten, että jalkapalloliitto voi käyttää niitä tiedottamiseen ja sen kumppanit tuotteidensa mainostamiseen. Kannattajakortin kääntöpuolella on Go4Fun Club -logo, jolla kortin haltijat voivat saada alennusta hankkiessaan tuotteita jalkapalloliiton taloudellisilta tukijoilta. Tunnuslauseena on: Kannattajakortin haltija on automaattisesti GO4Fun Clubin jäsen. Voiko komissio ilmoittaa näiden tietojen perusteella, onko tällainen toiminta direktiivin 95/46/EY ja erityisesti sen 6 ja 7 artiklan mukaista? Käytetäänkö tietoja toisin sanoen oikeastaan siihen tarkoitukseen, johon niitä kerätään? Tai voidaanko jalkapallostadionien turvallisuuden takaamiseksi kerättyjä tietoja käyttää automaattisesti (sic) kaupallisen tietokannan luomiseen? (1) EYVL C 110 E, 8.5.2003, s. 165. (2) EYVL L 281, 23.11.1995, s. 31. Frits Bolkesteinin komission puolesta antama vastaus (25. huhtikuuta 2003) Arvoisan parlamentin jäsenen esittämien tietojen perusteella järjestelmä ei näytä olevan ristiriidassa direktiivin 95/46/EY(1) säännösten kanssa siltä osin kuin on kyse järjestelmän käytöstä stadionien turvallisuuden takaamisen ja kannattajien valvonnan tarkoituksiin. Mitä tulee siihen, että Union Royale Belge des Sociétés de Football Association käyttää henkilötietoja kaupallisen myynninedistämisen tarkoituksiin, komissio muistuttaa direktiivin 95/46/EY 14 artiklan sisällöstä. Säännöksen mukaan jäsenvaltioiden on turvattava rekisteröidylle oikeus vastustaa henkilötietojensa käsittelyä, jonka rekisterinpitäjä on aikonut toteuttaa suoramarkkinointitarkoituksiin. Vaihtoehtoisesti kyseisessä artiklassa asianomaiselle henkilölle taataan oikeus tulla informoiduksi asiasta, ennen kuin henkilötietoja ensi kerran luovutetaan sivulliselle tai käytetään sivullisen lukuun suoramarkkinointitarkoituksessa, sekä oikeus vastustaa mainittua luovutusta tai käyttöä. Kannattajakortin ilmoittautumislomakkeessa asianomaisille henkilöille annetut tiedot näyttävät olevan yhteneväiset kyseisen säännöksen sisällön kanssa. Komissio kuitenkin huomauttaa, että käytetty ilmaus ellei toisin mainita ei ole aivan yksiselitteinen ja että asianomaiselle henkilölle olisi tiedotettava selkeästi oikeudestaan vastustaa henkilötietojensa käsittelyä kaupallisia tarkoituksia varten. Komissio on pyytänyt Belgian tietosuojaviranomaista kiinnittämään huomiota tähän seikkaan. Sikäli kuin asianomainen henkilö voi todella vastustaa henkilötietojensa käyttöä muihin kuin stadionien turvallisuustarkoituksiin, komissio katsoo, että kyseessä ei ole tietojen automaattinen uudelleenkäyttö. (1) Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta, EYVL L 281, 23.11.1995.